SAUK versuim om vaardighede-oudit te lewerSAUK-gebou in Kaapstad Foto: Maroela Media Uitvoerende lede van die SAUK is vir die tweede keer vandeesmaand deur LP’s gekasty toe hulle vir ŉ lewenslyn gepleit het en aangedui het die openbare uitsaaier gaan voort met afleggings. Bongumusa Makhathini, voorsitter van die raad van die SAUK, het aan die parlementêre portefeuljekomitee oor kommunikasie gesê ŉ nuwe regeringswaarborg is noodsaaklik en het bygevoeg dit kan moontlik die SAUK in staat stel om planne te heroorweeg om ongeveer 1 000 permanente werknemers af te lê. “Die belangrikste is om dié waarborg te kry, want dan kan ons al die projekte, insluitend afleggings, hersien,” het Makhathini gesê. LP’s het hom veroordeel omdat hy versuim het om ŉ vaardighede-register in te dien sodat hulle kan bepaal of die uitsaaier al die personeel nodig het en kan bekostig. “Hierdie is nie ŉ voorlegging nie,” het DA-woordvoerder oor kommunikasie Phumzile van Damme, gesê. “Ons soek ŉ behoorlike vaardighede-oudit. Tot dan toe, moet nie eers met my praat nie.” ANC-LP Bongani Bongo het ook die raad veroordeel omdat hy versuim het om die komitee van feite te bedien wat vroeër versoek is. Makhathini het onderneem om met die afleggings voort te gaan en hy kla oor politieke druk van partye wat gekant is teen die afleggings. Hy het Dinsdag aan LP’s gesê die uitsaaier se finansiële verknorsing is só erg dat hy nie geld by banke kan leen nie en dit word vererger deur die feit dat sy aansoek, om lisensiefooie te verhoog, afgekeur is. Die maatskappy het in die afgelope finansiële jaar ŉ verlies van R622 miljoen aangemeld en die raad het minstens R3 miljard van die staat versoek om die uitsaaier aan die gang te hou.